અમદાવાદ: અમદાવાદ મ્યુનિસિપલ કોર્પોરેશનના શાસકોએ લોકોને આંજી નાખવા સાબરમતી રિવરફ્રન્ટ પ્રોજેકટની ચકાચોંધ પાછળ અત્યાર સુધીમાં રૂ.૧૬૦૦ કરોડનું આંધણ કર્યુું છે. નાગરિકોને આકર્ષિત કરવા તંત્ર ફલાવર ગાર્ડન, બાયો ડાયવરસીઠી પાર્ક જેવા નવા નવા ગતકડાં કરે છે. પરંતુ સાબરમતી નદીમાં ધોળે દહાડે ઠલવાતા કરોડો લિટર દુષિત પાણીને અટકાવવા માટે આંખ આડા કાન કરે છે. આના દુષ્પરિણામ રૂપે જે સાબરમતી નદીના તટ પર રાષ્ટ્રપિતા મહાત્મા ગાંધીજીએ આશ્રમ સ્થાપીને અંગ્રેજ હકુમતને હચમચાવી નાખનારી દાંડીકૂચ આરંભી હતી તેવા બાપુની પ્રિય સાબરમતી નદી મેલી બની છે. જો સત્તાવાળાઓ વેળાસર નહીં ચેતે તો આગામી પેઢી માટે સાબરમતી નદીના નીર અમૃતને બદલે ઝેર સમાન બની જશે.